b'\n_START_ARTICLE_\nKineskops\n_START_PARAGRAPH_\nKineskops (grie\xc4\xb7u: kin\xc4\x93sis \xe2\x80\x94 \'kust\xc4\xabba\' un skopein \xe2\x80\x94 \'skat\xc4\xabties\') jeb sa\xc4\xabsin\xc4\x81ti CRT (ang\xc4\xbcu: cathode ray tube) ir elektronstaru lampas veids. T\xc4\x81 bija visizplat\xc4\xabt\xc4\x81k\xc4\x81 tehnolo\xc4\xa3ija att\xc4\x93lu veido\xc5\xa1anai televizoru un datoru ekr\xc4\x81nos 20. gadsimt\xc4\x81. Videosign\xc4\x81la p\xc4\x81rveido\xc5\xa1anai optisk\xc4\x81 att\xc4\x93l\xc4\x81 m\xc5\xabsdien\xc4\x81s bie\xc5\xbe\xc4\x81k izmanto kompakt\xc4\x81kas un videi draudz\xc4\xabg\xc4\x81kas tehnolo\xc4\xa3ijas, bet kineskopu ra\xc5\xbeo\xc5\xa1ana pla\xc5\xa1pat\xc4\x93ri\xc5\x86a vajadz\xc4\xabb\xc4\x81m vairs nenotiek.\n_START_SECTION_\nV\xc4\x93sture\n_START_PARAGRAPH_\nKineskopu 1887. gad\xc4\x81 izgudroja v\xc4\x81cu fizi\xc4\xb7is Karls Ferdinands Brauns (ang\xc4\xbcu: Karl Ferdinand Braun). Filo Farnsvorta (ang\xc4\xbcu: Philo Farnsworth) att\xc4\xabst\xc4\xabt\xc4\x81 un televizoriem piel\xc4\x81got\xc4\x81 tehnolo\xc4\xa3ija bija vien\xc4\xabg\xc4\x81 displeju tehnolo\xc4\xa3ija, kas tika izmantota televizoru ra\xc5\xbeo\xc5\xa1an\xc4\x81 l\xc4\xabdz pat 20. gadsimta devi\xc5\x86desmito gadu s\xc4\x81kumam, kad s\xc4\x81ka ieviest jau iepriek\xc5\xa1 izstr\xc4\x81d\xc4\x81t\xc4\x81s plazmas displeja, LCD, OLED un citas displeju tehnolo\xc4\xa3ijas._NEWLINE_Kineskopa jeb katodstaru lampas agr\xc4\xabn\xc4\x81 versija bija t\xc4\x81 saukt\xc4\x81 "aukst\xc4\x81 katoda diode" (ang\xc4\xbcu: cold-cathode diode). Pirmo "karst\xc4\x81" katoda versiju izgudroja D\xc5\xbeons B. D\xc5\xbeonsons (ang\xc4\xbcu: John B. Johnson) un Harijs Veiners Veinh\xc4\x81rts (ang\xc4\xbcu: Harry Weiner Weinhart). \xc5\xa0is izgudrojums par komerci\xc4\x81lu produktu k\xc4\xbcuva 1922. gad\xc4\x81.\n_START_SECTION_\nKineskopa uzb\xc5\xabve\n_START_PARAGRAPH_\nKineskops parasti sast\xc4\x81v no koniskas stikla tvertnes, kurai \xc5\xa1auraj\xc4\x81 gal\xc4\x81 (kakli\xc5\x86\xc4\x81) ir novietots elektronu lielgabals (att\xc4\x93l\xc4\x81 1) un vad\xc4\xabbas elektrodi, bet plat\xc4\x81 gala virsma ir p\xc4\x81rkl\xc4\x81ta ar luminoforu (4). Uz kineskopa kakli\xc5\x86a tiek novietotas novirzes un fokus\xc4\x93jo\xc5\xa1\xc4\x81s sist\xc4\x93mas spoles.\n_START_SECTION_\nDarb\xc4\xabbas princips\n_START_PARAGRAPH_\nKarstuma ietekm\xc4\x93 no kineskopa katoda tiek emit\xc4\x93ti \xc4\x81trgaitas elektroni (notiek termoelektronu emisija). \xc5\xa0ie emit\xc4\x93tie elektroni divu elektrodu sprieguma starp\xc4\xabbas rezult\xc4\x81t\xc4\x81 veido elektronu staru. Elektronu stara intensit\xc4\x81te main\xc4\x81s saska\xc5\x86\xc4\x81 ar videosign\xc4\x81la spriegumu, kas tiek padots uz modul\xc4\x93jo\xc5\xa1o elektrodu. Fokus\xc4\x93jo\xc5\xa1\xc4\x81 spole staru fokus\xc4\x93 uz kineskopa ekr\xc4\x81na luminofora sl\xc4\x81ni, bet novirzes sist\xc4\x93mas spo\xc4\xbcu magn\xc4\x93tiskais lauks staru izliec un stara veidoto punktu virza pa ekr\xc4\x81nu. Kineskopiem parasti ir nepiecie\xc5\xa1ams liels anodspriegums (melnbaltajiem TV parasti bija ap 10 kV, kr\xc4\x81sainajiem - 25-30 kV).\n_START_SECTION_\nIzmanto\xc5\xa1ana\n_START_PARAGRAPH_\n\xc5\xa0is displeju tips s\xc4\x81kotn\xc4\x93ji tika izmantots datoru monitoros, video monitoros, televizoros, radara monitoros un cit\xc4\x81s video atveido\xc5\xa1anas ier\xc4\xabc\xc4\x93s.'